মিতু হত্যা মামলায় সাক্ষ্য দিচ্ছেন দুই ম্যাজিস্ট্রেটসহ ৫ জন
চট্টগ্রামের চাঞ্চল্যকর মিতু হত্যা মামলায় আদালতে সাক্ষ্য দিচ্ছেন দুই ম্যাজিস্ট্রেট ও দুই পুলিশ কর্মকর্তাসহ মোট ৫ জন। তারা হলেন- চিফ মেট্রোপলিটন ম্যাজিস্ট্রেট রবিউল ইসলাম, মেট্রোপলিটন ম্যাজিস্ট্রেট শফিউদ্দিন, অবসরপ্রাপ্ত অতিরিক্ত পুলিশ সুপার মো. কামরুজ্জামান, পুলিশের উপ-পরিদর্শক (এসআই) ও হস্তলিপি বিশারদ মো. রফিকুল ইসলাম এবং মো. ওয়াহিদুল ইসলাম নামে এক বিকাশের দোকানি।

রোববার (৩১ মার্চ) চট্টগ্রামের তৃতীয় অতিরিক্ত মহানগর দায়রা জজ মো. জসিম উদ্দিনের আদালতে তাদের সাক্ষ্যগ্রহণের আবেদন করে রাষ্ট্রপক্ষ।

মহানগর পাবলিক প্রসিকিউটর (পিপি) অ্যাডভোকেট আবদুর রশীদ বলেন, আদালতে রাষ্ট্রপক্ষ ৫ জনের সাক্ষ্যগ্রহণের জন্য হাজিরা দাখিল করেছে। তাদের সাক্ষ্য চলছে।

জানা গেছে, ২০১৬ সালের ৫ জুন সকালে চট্টগ্রাম নগরের নিজাম রোডে ছেলেকে স্কুলবাসে তুলে দিতে যাওয়ার পথে দুর্বৃত্তদের গুলি ও ছুরিকাঘাতে খুন হন মাহমুদা খানম মিতু। ওই সময় এ ঘটনা দেশজুড়ে ব্যাপক আলোচিত হয়। ঘটনার সময় মিতুর স্বামী পুলিশ সুপার বাবুল আক্তার অবস্থান করছিলেন ঢাকায়। ঘটনার পর চট্টগ্রামে ফিরে তৎকালীন এসপি বাবুল আক্তার পাঁচলাইশ থানায় অজ্ঞাতপরিচয়দের আসামি করে একটি হত্যা মামলা করেন।

তবে মামলাটিতে স্ত্রী হত্যাকাণ্ডে স্বামী বাবুল আক্তারেরই সম্পৃক্ততা পায় পিবিআই। ২০২১ সালের ১২ মে আগের মামলাটিতে চূড়ান্ত প্রতিবেদন জমা দেওয়া হয়। একই দিন বাবুল আক্তারকে প্রধান আসামি করে চট্টগ্রাম নগরের পাঁচলাইশ থানায় দ্বিতীয় মামলাটি দায়ের করেন মিতুর বাবা সাবেক পুলিশ পরিদর্শক মোশাররফ হোসেন। ওইদিনই মামলাটিতে বাবুল আক্তারকে গ্রেপ্তার দেখিয়ে আদালতে পাঠায় পিবিআই। সেই থেকে কারাগারে রয়েছেন বাবুল।

এদিকে, প্রথম মামলায় পিবিআইয়ের দেওয়া চূড়ান্ত প্রতিবেদনের বিরুদ্ধে ২০২১ সালের ১৪ অক্টোবর নারাজির আবেদন করেন বাবুলের আইনজীবী। আবেদনের পরিপ্রেক্ষিতে একই বছরের ৩ নভেম্বর নারাজি ও পিবিআইয়ের প্রতিবেদন খারিজ করে মামলাটি অধিকতর তদন্তের আদেশ দেন। এরপর দুটি মামলাই তদন্ত করতে থাকে পিবিআই। তবে পরবর্তী সময়ে আদালতের নির্দেশনা অনুযায়ী ২০২২ সালের ২৫ জানুয়ারি মিতুর বাবার দায়ের করা মামলার চূড়ান্ত প্রতিবেদন দেওয়া হয়। এরপর একই বছরের ১৩ সেপ্টেম্বর প্রথম মামলাটি অধিকতর তদন্ত শেষে বাবুলসহ ৭ জনকে আসামি করে আদালতে অভিযোগপত্র জমা দেওয়া হয়।

গত বছরের ১৩ মার্চ আলোচিত মামলাটিতে বাবুল আক্তারসহ সাত আসামির বিরুদ্ধে চার্জগঠন করে বিচার শুরুর আদেশ দেন আদালত। বর্তমানে মামলাটিতে সাক্ষ্যগ্রহণ চলছে।


চট্টগ্রামের চাঞ্চল্যকর মিতু হত্যা মামলায় আদালতে সাক্ষ্য দিচ্ছেন দুই ম্যাজিস্ট্রেট ও দুই পুলিশ কর্মকর্তাসহ মোট ৫ জন। তারা হলেন- চিফ মেট্রোপলিটন ম্যাজিস্ট্রেট রবিউল ইসলাম, মেট্রোপলিটন ম্যাজিস্ট্রেট শফিউদ্দিন, অবসরপ্রাপ্ত অতিরিক্ত পুলিশ সুপার মো. কামরুজ্জামান, পুলিশের উপ-পরিদর্শক (এসআই) ও হস্তলিপি বিশারদ মো. রফিকুল ইসলাম এবং মো. ওয়াহিদুল ইসলাম নামে এক বিকাশের দোকানি।